ILINK:เตรียมวิ่งพร้อมหุ้น ITEL เข้าตลาดฯโบรกฯแนะนำถือราคาพื้นฐาน 21.00 บาท
ILINK หวังแรงกระตุ้นราคาหุ้นในอนาคต คือ การเข้าตลาด MAI ของ ITEL ซึ่งเป็นบริษัทย่อยของ ILINK ประมาณ 14 ก.ย.59 นี้ หากราคาหุ้นไปได้ดี ก็อาจส่งผลบวกกับ ILINK ได้ โบรกฯแนะนำถือราคาพื้นฐาน 21.00 บาท
7 ก.ย. 2559

บล.ดีบีเอส วิคเคอร์ส ระบุในบทวิเคราะห์วันนี้(7 ก.ย.) ว่า บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK ปรับประมาณการกำไรปีนี้ลง 3% สะท้อนการเริ่มต้นรับรู้รายได้โครงการสมุยที่ล่าช้าออกไป โดยปรับลดรายได้จากโครงการนี้ลงเป็น 200 ล้านบาท เทียบกับเดิมที่ 400 ล้านบาท นั่นคือ โครงการนี้ทางผู้บริหารคาดว่าทางครม.จะอนุมัติได้ประมาณเดือนนี้ และเริ่มบันทึกรายได้ประมาณ ธ.ค.59 ขณะที่สมมุติฐานเดิมคาดว่า ครม.อนุมัติเดือน ส.ค.59 และเริ่มมีรายได้ตั้งแต่ พ.ย.59
แรงกระตุ้นราคาหุ้นในอนาคต คือ การเข้าตลาด MAI ของ ITEL ซึ่งเป็นบริษัทย่อยของ ILINK ประมาณ 14 ก.ย.59 นี้ หากราคาหุ้นไปได้ดี ก็อาจส่งผลบวกกับ ILINK ได้ ส่วนโครงการวางสายไฟฟ้าใต้ดินที่คาดว่าจะมีการเปิดประมูลในงวด ไตรมาส 4/59 ก็คือ พระราม 3 ที่มูลค่างาน 2 พันล้านบาท และอีก 4 โครงการ ที่มูลค่างาน 8 พันล้านบาท ก็จะเปิดประมูลปีหน้า
แนะนำเพียง ถือ ราคาพื้นฐานปรับลงเป็น 21.00 บาท ตามการลดประมาณการลง ซึ่งประเมินด้วย P/E ปี 60 ที่ 18 เท่า +0.5 SD จากค่าเฉลี่ย 5 ปี ทั้งนี้ในงวดปี 60 ได้มีการปรับประมาณการลง 14% ในเรื่องการถือหุ้นใน ITEL ที่ต่ำลงจากสัดส่วน 99.99% เป็น 59.99% แต่ยังแนะนำ ถือ เพราะมองว่าราคาหุ้นยังมี upside จากงานโครงการสายไฟฟ้าลงใต้ดินที่จะเกิดขึ้นต่อไปอีก